Tanskan kuningaskunnan aloite neuvoston päätöksen tekemiseksi jäsenvaltioiden lainvalvontaviranomaisten lähettämien yhteyshenkilöiden yhteisestä käytöstä

(2002/C 176/05)

EUROOPAN UNIONIN NEUVOSTO, joka

ottaa huomioon Euroopan unionista tehdyn sopimuksen ja erityisesti sen 30 artiklan 1 kohdan a), b) ja c) alakohdan, 30 artiklan 2 kohdan c) alakohdan sekä 34 artiklan 2 kohdan c alakohdan,

ottaa huomioon Tanskan kuningaskunnan aloitteen(1),

ottaa huomioon Euroopan parlamentin lausunnon(2),

sekä katsoo seuraavaa:

(1) Eurooppa-neuvosto kehotti Wienissä 11 ja 12 päivänä joulukuuta 1998 pitämässään kokouksessa tehostamaan toimia kansainvälisen järjestäytyneen rikollisuuden torjumiseksi ottamalla huomioon Amsterdamin sopimuksen myötä tarjoutuvat uudet mahdollisuudet, kuten yhteyshenkilöiden vaihtoa ja lähettämistä koskeva yhteistyö ja yhteiset aloitteet viiden vuoden kuluessa Amsterdamin sopimuksen 1 päivänä toukokuuta 1999 tapahtuneesta voimaantulosta.

(2) Eurooppa-neuvosto kehotti Tampereella 15 ja 16 päivänä lokakuuta 1999 pitämässään kokouksessa neuvostoa ja komissiota toimimaan tiiviissä yhteistyössä Euroopan parlamentin kanssa Amsterdamin sopimuksen täysimääräisen ja välittömän täytäntöönpanon edistämiseksi Wienin Eurooppa-neuvostossa 11 ja 12 päivänä joulukuuta 1998 hyväksytyn toimintasuunnitelman sekä Tampereella sovittujen poliittisten suuntaviivojen ja konkreettisten tavoitteiden pohjalta.

(3) Eurooppa-neuvosto kehotti Helsingissä 10 ja 11 päivänä joulukuuta 1999 pitämässään kokouksessa Euroopan unionia tehostamaan pyrkimyksiään kansainvälisellä tasolla lujittamalla yhteistyötä kolmansien valtioiden kanssa huumausaineiden kysynnän ja tarjonnan rajoittamiseksi sekä oikeus- ja sisäasioissa. Samalla Eurooppa-neuvosto huomautti, että tarvitaan kaikkien asiaan kuuluvien viranomaisten yhteisiä ponnisteluja, joissa Europolilla on erityisasema.

(4) Eurooppa-neuvosto vahvisti Tampereella sovitut suuntaviivat ja tavoitteet Laekenissa 14 ja 15 päivänä joulukuuta 2001 pitämässään kokouksessa. Samalla Eurooppa-neuvosto totesi, että tarvitaan uusia virikkeitä ja suuntaviivoja joidenkin alojen viiveiden korjaamiseksi.

(5) Neuvosto hyväksyi 14 päivänä lokakuuta 1996 yhteisen toiminnan 96/602/YOS jäsenvaltioiden tekemien yhteyshenkilöitä koskevien aloitteiden yhteisistä suuntaviivoista(3).

(6) Ottaen huomioon yhteisen toiminnan soveltamisesta saadut kokemukset ja Amsterdamin sopimuksen määräykset rajat ylittävän rikollisuuden torjunnasta on syytä vahvistaa ja kehittää edelleen yhteistyötä, joka koskee yhteyshenkilöiden lähettämistä kolmansiin maihin ja kansainvälisiin organisaatioihin.

(7) Europol voi solmia ja ylläpitää yhteistyösuhteita kolmansien maiden ja ulkopuolisten organisaatioiden kanssa siinä määrin kuin se on tarkoituksenmukaista Europol-yleissopimuksessa(4) määriteltyjen tehtävien suorittamisen kannalta.

(8) Europol on solminut ja solmii edelleen ja ylläpitää yhteistyösuhteita useiden kolmansien valtioiden ja ulkopuolisten organisaatioiden kanssa.

(9) Europolille on annettava tarpeellinen tuki ja mahdollisuudet, jotta se voi toimia tehokkaasti Euroopan poliisiyhteistyön keskuspisteenä. Eurooppa-neuvosto on korostanut Europolin keskeistä asemaa jäsenvaltioiden viranomaisten yhteistyössä rajat ylittävän rikollisuuden tutkinnan osalta, sillä se tukee rikollisuuden ehkäisyä, analysointia ja tutkintaa unionin tasolla.

(10) Europolin on voitava jossain määrin käyttää jäsenvaltioiden kolmansiin maihin lähettämiä yhteyshenkilöitä Europolin operatiivisen tukitoiminnan tehostamiseksi suhteessa kansallisiin poliisiviranomaisiin.

(11) Jäsenvaltiot toteavat, että kolmansiin maihin ja kansainvälisiin organisaatioihin lähetettyjen jäsenvaltioiden yhteyshenkilöiden kanssa tehdään jo nyt laajaa yhteistyötä. Joitain kolmansissa maissa ja kansainvälisissä organisaatioissa olevien jäsenvaltioiden yhteyshenkilöiden kanssa tehtävän yhteistyön muotoja on kuitenkin syytä tehostaa, jotta jäsenvaltioiden voimavarat saataisiin käyttöön parhaalla mahdollisella tavalla.

(12) Jäsenvaltioiden yhteistyötä tällä alalla on vahvistettava tietojen vaihdon helpottamiseksi vakavan rajat ylittävän rikollisuuden torjumiseksi.

(13) Jäsenvaltiot pitävät rajat ylittävän rikollisuuden torjuntaa koskevaa yhteistyötä erittäin tärkeänä, sillä ne katsovat, että tietojen vaihtoa koskevan yhteistyön tehostaminen vahvistaa kansallisten viranomaisten mahdollisuuksia torjua tehokkaasti rikollisuutta. Jäsenvaltiot katsovat, että Europolilla on oltava tässä keskeinen asema.

(14) Tämän päätöksen tarkoituksena on säännellä vakavaa rajat ylittävää rikollisuutta koskevia kysymyksiä. Päätöksessä ei sen sijaan käsitellä turvapaikka- ja maahanmuuttokysymyksiä.

(15) Tarkastusten asteittaisesta lakkauttamisesta yhteisillä rajoilla 14 päivänä kesäkuuta 1985 tehdyn Schengenin sopimuksen soveltamisesta tehdyn yleissopimuksen(5), jäljempänä "Schengenin sopimuksen soveltamisesta tehty yleissopimus", määräystä, joka koskee yhteyshenkilöiden yhteistä käyttöä, on kehitettävä edelleen rajat ylittävän rikollisuuden torjuntaa koskevan jäsenvaltioiden yhteistyön tehostamiseksi.

(16) Islannin ja Norjan osalta tällä päätöksellä kehitetään edelleen Schengenin säännöstön määräyksiä 9 artiklaa lukuun ottamatta sen sopimuksen mukaisesti, jonka Euroopan unionin neuvosto on tehnyt Islannin tasavallan ja Norjan kuningaskunnan kanssa niiden osallistumisesta Schengenin säännöstön täytäntöönpanoon, soveltamiseen ja kehittämiseen(6) mainitun sopimuksen yksityiskohtaisista soveltamissäännöistä 17 päivänä toukokuuta 1999 tehdyn neuvoston päätöksen 1999/437/EY 1 artiklan H kohdan mukaisesti(7).

(17) Yhdistynyt kuningaskunta osallistuu tähän päätökseen Euroopan unionista tehtyyn sopimukseen ja Euroopan yhteisön perustamissopimukseen liitetyn, Schengenin säännöstön sisällyttämistä osaksi Euroopan unionia koskevan pöytäkirjan 5 artiklan mukaisesti sekä Ison-Britannian ja Pohjois-Irlannin yhdistyneen kuningaskunnan pyynnöstä saada osallistua joihinkin Schengenin säännöstön määräyksiin 29 päivänä toukokuuta 2000 tehdyn neuvoston päätöksen 2000/365/EY(8) 8 artiklan 2 kohdan mukaisesti.

(18) Irlanti osallistuu tähän päätökseen Euroopan unionista tehtyyn sopimukseen ja Euroopan yhteisön perustamissopimukseen liitetyn, Schengenin säännöstön sisällyttämistä osaksi Euroopan unionia koskevan pöytäkirjan 5 artiklan mukaisesti sekä Irlannin pyynnöstä saada osallistua joihinkin Schengenin säännöstön määräyksiin 28 päivänä helmikuuta 2002 tehdyn neuvoston päätöksen 2002/192/EY(9) 6 artiklan 2 kohdan mukaisesti,

ON PÄÄTTÄNYT SEURAAVAA:

1 artikla

Määritelmä

1. Tässä päätöksessä "yhteyshenkilöllä" tarkoitetaan jonkin jäsenvaltion edustajaa, joka lähetetään yhteen tai useampaan kolmanteen maahan tai kansainväliseen organisaatioon yhteyksien luomiseksi ja ylläpitämiseksi viranomaisiin kyseisissä maissa tai kansainvälisissä organisaatioissa rangaistavien tekojen ehkäisemiseksi ja selvittämiseksi.

2. Tämä päätös ei vaikuta jäsenvaltioiden yhteyshenkilöiden tehtäviin, joita he suorittavat toimivaltansa puitteissa ja kansallisen lainsäädännön ja mahdollisten vastaanottavan valtion tai kansainvälisen organisaation kanssa tehtyjen sopimusten mukaisesti.

2 artikla

Yhteyshenkilöiden tehtävät

1. Jäsenvaltioiden on huolehdittava siitä, että niiden yhteyshenkilöt luovat ja pitävät yllä suoria yhteyksiä vastaanottavan valtion tai kansainvälisen organisaation toimivaltaisiin viranomaisiin tietojen keräämisen ja vaihdon edistämiseksi ja nopeuttamiseksi.

2. Kunkin jäsenvaltion yhteyshenkilön on osallistuttava myös erityisesti sellaisten luonteeltaan strategisten tietojen keräämiseen ja vaihtoon, joista voi olla hyötyä vakavan rajat ylittävän rikollisuuden torjunnassa, mukaan lukien tiedot, joiden avulla voidaan tutustua asianomaisissa valtioissa tai kansainvälisissä organisaatioissa käytettäviin oikeudellisiin keinoihin ja toimintamenetelmiin.

3 artikla

Yhteyshenkilöiden lähettämisestä ilmoittaminen

1. Jäsenvaltioiden on ilmoitettava joka vuosi Euroopan unionin neuvoston pääsihteeristölle, jäljempänä "neuvoston pääsihteeristö", yhteyshenkilöiden lähettämisestä sekä heidän toimivaltuuksistaan ja mahdollisista yhteyshenkilöiden lähettämistä koskevista jäsenvaltioiden yhteistyösopimuksista.

2. Neuvoston pääsihteeristö laatii vuosittain jäsenvaltioille ja Europolille toimitettavan katsauksen jäsenvaltioiden yhteyshenkilöiden lähettämisestä ja yhteyshenkilöiden toimivaltuuksista.

4 artikla

Yhteyshenkilöverkostot kolmansissa valtioissa

1. Jäsenvaltioiden on huolehdittava siitä, että samaan kolmanteen maahan tai kansainväliseen organisaatioon lähetetyt jäsenvaltioiden yhteyshenkilöt tapaavat säännöllisesti ja tarvittaessa asiaan kuuluvien tietojen vaihtamiseksi. Euroopan unionin puheenjohtajavaltiona toimivan jäsenvaltion on huolehdittava siitä, että sen yhteyshenkilö tekee aloitteen tällaisten tapaamisten järjestämiseksi. Jos Euroopan unionin puheenjohtajavaltiona toimivalla jäsenvaltiolla ei ole edustajaa kyseisessä kolmannessa maassa tai kansainvälisessä organisaatiossa, sitä varten nimetyn jäsenvaltion edustajan on tehtävä aloite tapaamisen järjestämiseksi. Komissiolle ja Europolille on ilmoitettava tällaisista tapaamisista, ja ne voidaan kutsua tarvittaessa mukaan.

2. Jäsenvaltioiden on huolehdittava siitä, että niiden samaan kolmanteen maahan tai kansainväliseen järjestöön lähetetyt yhteyshenkilöt auttavat toisiaan yhteyksien pidossa vastaanottajavaltion viranomaisiin. Jäsenvaltiot voivat tarvittaessa sopia, että niiden yhteyshenkilöt jakavat tehtäviä keskenään.

3. Jäsenvaltiot voivat sopia kahden- tai monenvälisesti, että jonkin jäsenvaltion kolmanteen maahan tai kansainväliseen organisaatioon lähettämät yhteyshenkilöt huolehtivat myös yhden tai useamman muun jäsenvaltion eduista.

5 artikla

Jäsenvaltioiden yhteistyö kolmansien maiden yhteyshenkilöiden välityksellä tapahtuvassa tietojen vaihdossa

1. Jäsenvaltioiden on huolehdittava siitä, että niiden kolmansissa maissa tai kansainvälisissä organisaatioissa olevat yhteyshenkilöt toimittavat kansallisen lainsäädännön ja asiaan kuuluvien kansainvälisten välineiden mukaisesti omille viranomaisilleen tietoja niitä jäsenvaltioita uhkaavasta vakavasta rikollisuudesta, joilla ei ole omia yhteyshenkilöitään kyseisessä kolmannessa maassa tai kansainvälisessä organisaatiossa. Kansallisten viranomaisten on ilmoitettava asiasta kyseisille jäsenvaltioille.

2. Kolmansissa maissa ja kansainvälisissä organisaatioissa olevat jäsenvaltioiden yhteyshenkilöt voivat kansallisen lainsäädännönja kansainvälisten välineiden mukaisesti ilmoittaa tietoja muita jäsenvaltioita uhkaavasta rikollisuudesta suoraan kyseisen jäsenvaltion omille yhteyshenkilöille, jos jäsenvaltiolla on edustaja kyseisessä kolmannessa maassa tai kansainvälisessä organisaatiossa.

3. Jäsenvaltiot, joilla ei ole yhteyshenkilöitä kolmannessa maassa tai kansainvälisessä organisaatiossa, voivat kansallisen lainsäädännön ja asiaa koskevien kansainvälisten välineiden mukaisesti osoittaa asiaan kuuluvien tietojen vaihtoa koskevia pyyntöjä toiselle jäsenvaltiolle, jolla on yhteyshenkilöitä kyseisessä kolmannessa maassa tai kansainvälisessä organisaatiossa.

4. Jäsenvaltioiden on käsiteltävä 3 kohdassa tarkoitettua pyyntöä kansallisen lainsäädännön ja kansainvälisten välineiden mukaisesti ja ilmoitettava mahdollisimman pian, voidaanko tällaiseen pyyntöön suostua.

5. Jäsenvaltiot voivat suostua siihen, että mahdollisia tietoja vaihdetaan suoraan kolmansissa maissa ja kansainvälisissä organisaatioissa olevien yhteyshenkilöiden ja muiden jäsenvaltioiden viranomaisten välillä.

6 artikla

Yhteyshenkilöille tarkoitetut yhteiset seminaarit

1. Parantaakseen yhteyshenkilöiden välistä yhteistyötä yhdessä tai useammassa kolmannessa maassa tai kansainvälisessä organisaatiossa jäsenvaltiot voivat järjestää yhteisiä seminaareja rikollisuuden kasvusta ja tehokkaimmista menetelmistä vakavan rajat ylittävän rikollisuuden torjumiseksi, jos kyseisistä kolmansista maista tai kansainvälisistä organisaatioista tarvitaan erityisiä tietoja tai jos asioihin on puututtava siellä.

2. Edellä 1 kohdassa tarkoitettuihin seminaareihin osallistuminen ei saa estää yhteyshenkilöitä suorittamasta tehtäviään.

7 artikla

Jäsenvaltion eri hallinnonalojen yhteyshenkilöiden välinen yhteistyö

1. Jäsenvaltioiden, joiden käytettävissä on eri hallinnonalojen yhteyshenkilöitä, on huolehdittava siitä, että heidän välilleen vahvistetaan kyseessä oleville hallinnonaloille uskottujen tehtävien mukaisia asianmukaisia yhteistyömuotoja.

2. Tätä silmällä pitäen jäsenvaltioiden on edistettävä:

a) yhteyshenkilöitä lähettävien ja hallinnoivien viranomaisten välisiä suhteita;

b) yhteyshenkilöiden lähettämiseen liittyvien tietojen asianmukaista yhteensovittamista;

c) yhteyshenkilöiden välisiä yhteyksiä valtioissa, joihin nämä on lähetetty.

8 artikla

Kansalliset yhteyspisteet

1. Jäsenvaltioiden on perustettava tai nimettävä kansallinen yhteyspiste suorittamaan tässä päätöksessä tarkoitettuja tehtäviä.

2. Jäsenvaltioiden on toimitettava kirjallisesti neuvoston pääsihteeristöön tiedot kansallisesta yhteyspisteestään sekä tästä päätöksestä johtuvista muutoksista. Neuvoston pääsihteeristö julkaisee tiedot virallisessa lehdessä.

3. Jäsenvaltioiden on varmistettava, että kansallinen yhteyspiste kykenee suoriutumaan tehtävistään tehokkaasti ja ripeästi.

4. Tätä päätöstä sovelletaan sen vaikuttamatta olemassa oleviin kansallisiin säännöksiin erityisesti kyseisten jäsenvaltioiden eri viranomaisten ja niiden yksiköiden välisen toimivaltajaon osalta.

9 artikla

Europol

1. Jäsenvaltioiden on huolehdittava siitä, että Europol voi kansallisen lainsäädännön ja Europol-yleissopimuksen mukaisesti pyytää tietoja jäsenvaltioiden yhteyshenkilöiltä kolmansissa maissa tai kansainvälisissä organisaatioissa, joissa Europol ei ole edustettuna.

2. Europolin pyynnöt on toimitettava jäsenvaltioiden kansallisille yksiköille, jotka ottavat pyyntöihin kantaa kansallisen lainsäädännön ja Europol-yleissopimuksen mukaisesti. Europolille on toimitettava tietoja jäsenvaltioiden yhteyshenkilöistä kolmansissa maissa tai kansainvälisissä organisaatioissa kansallisen lainsäädännön ja Europol-yleissopimuksen mukaisesti.

3. Määritellessään yhteyshenkilöidensä tehtäviä jäsenvaltioiden on otettava tarvittaessa huomioon tehtävät, jotka Europol suorittaa Europol-yleissopimuksen mukaisesti.

10 artikla

Kumoaminen

1. Kumotaan yhteinen toiminta 96/602/YOS.

2. Kumotaan Schengenin sopimuksen soveltamisesta tehdyn yleissopimuksen 47 artiklan 4 kohta.

11 artikla

Voimaantulo

Tämä päätös tulee voimaan neljäntenätoista päivänä sen jälkeen, kun se on julkaistu virallisessa lehdessä.

Tehty ...

Neuvoston puolesta

Puheenjohtaja

...

(1) EYVL ...

(2) EYVL ...

(3) EYVL L 268, 19.10.1996, s. 2.

(4) EYVL C 316, 27.11.1995, s. 2.

(5) EYVL L 239, 22.9.2000, s. 19.

(6) EYVL L 176, 10.7.1999, s. 36.

(7) EYVL L 176, 10.7.1999, s. 31.

(8) EYVL L 131, 1.6.2000, s. 43.

(9) EYVL L 64, 7.3.2002, s. 20.